Ir-Regolament tal-Kummissjoni (KE) Nru 2214/96
ta' l-20 ta' Novembru 1996
li jikkonċerna indiċi armonizzati tal-prezzijiet għall-konsumatur: trasmissjoni u tixrid ta' sotto-indiċi tal-HICP
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2494/95 tat-23 ta' Ottubru 1995 rigward indiċi armonizzati tal-prezzijiet għall-konsumatur [1],
Billi, bis-saħħa ta' l-Artikolu 5(1)(b) tar-Regolament (KE) Nru 2494/95, kull Stat Membru hu mitlub li jipproduċi indiċi armonizzati tal-prezzijiet għall-konsumatur (HICP) li jibda bl-indiċi għal Jannar 1997;
Billi l-Artikolu 9 tar-Regolament (KE) Nru 2494/95 jeħtieġ li l-Istati Membri jipproċessaw id-data miġbura sabiex jipproduċu l-HICP li jkopri il-kategoriji tal-Coicop (klassifikazzjoni tal-konsum individwali skond l-iskop); billi jeħtieġ li dawn il-kategoriji jiġu addattati;
Billi l-Artikolu 11 tar-Regolament (KE) Nru 2494/95 jirrikjedi li l-HICP u s-sotto-indiċi korrispondenti għandhom jiġu ppubblikati mill-Kummissjoni (Eurostat); billi jeħtieġ li dawn is-sotto-indiċi jiġu speċifikati;
Billi miżuri ta' implimentazzjoni huma neċessarji sabiex tiġi assigurata l-paragunabilità ta' l-HICP skond l-Artikolu 5(3) tar- Regolament (KE) Nru 2494/95;
Billi l-miżuri pprovduti f'dan ir-Regolament huma konformi ma' l-opinjoni tal-Kumitat għal Programmi ta' l-Istatistiċi (SPC), stabbilit b'Deċiżjoni tal-Kunsill 89/382/KEE, Euratom [2];
Billi l-Istitut Monitarju Ewropew ġie kkonsultat b'mod konformi ma' l-Artikolu 5(3) tar-Regolament (KE) Nru 2494/95 u ta opinjoni pożittiva,
ADOTTAT DAN IR-REGOLAMENT:
L-Artikolu 1
Għan
L-għan ta' dan ir-Regolament hu li jistabbilixxi s-sotto-indiċi ta'l-indiċi armonizzat tal-prezzijiet għall-konsumatur (HICP) li l-Istati Membri għandhom jipprovdu ta' kull xahar, u jittrasmettu lil u mxerred mill-Kummissjoni (Eurostat).
L-Artikolu 2
Definizzjonijiet
Għall-għan ta' dan ir-Regolament, kull "sotto-indiċi ta' l-HICP" hu mfisser bħala kull indiċi tal-prezzijiet għal kull kategorija ta' l-ispejjeż elenkati fl-Anness I u llustrati fl-Anness II għal dan ir-Regolament. Dawn huma bbażati fuq il-klassifikazzjoni Coicop/HICP (klassifikazzjoni tal-konsum individwali skond l-iskop addattat skond il-ħtiġijiet tal-HICP) [3]"Tixrid" jirreferi għar-rilaxx tad-data f'kull forma.
L-Artikolu 3
Produzzjoni u trasmissjoni tas-sotto-indiċi
L-Istati Membri għandhom jipproduċu u jittrasmettu lill-Kummissjoni (Eurostat) kull xahar is-sotto-indiċi kollha (L-Anness I) li għandhom piż li jkopri aktar minn parti waħda f'elf ta' l-ispiża totali koperta mill-HICP [4] Flimkien ma' l-indiċi għal Jannar 1997 l-Istati Membri għandhom jittrasmettu wkoll lill-Kummissjoni (Eurostat) informazzjoni dwar piż korrispondenti, u wara dan kull meta l-istruttura tal-piż tinbidel.
L-Artikolu 4
Tixrid tas-sotto-indiċi
Il-Kummissjoni (Eurostat) għandha xxerred is-sub-indiċi tal-HICP għall-kategoriji mniżżla fl-Anness I għal dan ir-Regolament billi jittieħed 1996 = 100.
L-Artikolu 5
Kontroll fuq il-kwalità
L-Istati Membri għandhom jipprovdu lill-Kummissjoni (Eurostat), fuq talba tagħha, b'informazzjoni dwar l-allokazzjoni ta' oġġetti u servizzi lill-kategoriji ta' l-ispiża ta' l-Anness I u II biżżejjed sabiex tiġi evalwata l-konformità ma' dan ir-Regolament.
L-Artikolu 6
Dħul fis-seħħ
Dan ir-Regolament għandu jidħol fis-seħħ fl-20 ġurnata wara l-publikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament f'kull Stat Membru.
Magħmul fi Brussel, fl-20 ta' Novembru 1996.